ஆறுச்சாமிக்கும் புதிய வில்லன்களுக்குமான யுத்தமாக இத்திரைப்படம் இருக்கும் என்று பார்த்தால் அப்படியில்லை. பெருமாள்பிச்சையின் குடும்பம் கொழும்புவில் இருக்கிறது. அவருக்கு மகேந்திர பிச்சை (ஓ.ஏ.கே.சுந்தர்), தேவேந்திர பிச்சை (ஜான் விஜய்), ராவண பிச்சை (பாபி சிம்ஹா) என்று மூன்று மகன்கள். தங்களின் தந்தையின் ‘மறைவில்’ ஏதோ மர்மமிருப்பதாகக் கருதும் அவர்கள், தாயின் ஆலோசனைப்படி தமிழகத்திற்கு வருகிறார்கள். தனது தந்தை கோழைத்தனத்துடன் தலைமறைமாகவில்லை, ஆறுச்சாமியினால் ‘என்கவுண்ட்டர்’ செய்யப்பட்டார் என்கிற ‘அரிய உண்மையைக்’ கண்டுபிடிக்கும் அவர்கள், பெருமாள்பிச்சைக்கு சிலை வைத்து அவரின் புகழை ஊரில் வலுக்கட்டாயமாக நிலைநிறுத்துகிறார்கள். தந்தையின் அராஜகத்தை தொடர்கிறார்கள்.